LT Europos Sąjungos oficialusis leidinys C 417/13

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2014/C 417/10

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„TRADITIONAL AYRSHIRE DUNLOP“

EB Nr. UK-SGN-0005–0889–30.8.2011

SGN ( X ) SKVN ( )

1. Pavadinimas

„Traditional Ayrshire Dunlop“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas

„Traditional Ayrshire Dunlop“ yra kietas sūris, pagamintas iš Airšyro veislės karvių žalio arba pasterizuoto nenugriebto pieno. Jis yra natūraliai gelsvos spalvos. Perpjovus matosi lygus, tankus paviršius, kurį palietus jaučiasi drėgmė. Sūris yra cilindro formos, su kieta plona auksine lengvai padengta pelėsiais žievele.

Ankstyvuosiuose brandinimo etapuose „Traditional Ayrshire Dunlop“ yra labai švelnaus riešutų skonio ir lygios, tankios tekstūros. Brandinamas sūris įgyja švelnų riešutų grietininį skonį, o jo tekstūra tampa lygi ir šiek tiek elastinga. Kuo trumpesnis brandinimo laikotarpis, tuo švelnesnis sūris – brandinamas sūris įgyja stipresnį skonį.

Trumpiausias sūrio brandinimo laikotarpis – 6 mėnesiai. Šviežiausias sūris yra 6 mėnesių, o seniausias – 18 mėnesių, tačiau patys populiariausi yra 10–12 mėnesių.

Sūriai klasifikuojami taip:

— lengvai brandinti (6–10 mėnesių)

— brandinti (10–12 mėnesių)

— gerai subrandinti (12–18 mėn.).

Labiau subrandintų sūrių tekstūra yra sausesnė, nes laikui bėgant jie neteks dalies savo drėgmės.

Sūrio vidutinis drėgmės kiekis svyruoja nuo 39 % iki 44 %. Pieno riebalų kiekis svyruoja nuo 3,9 % iki 4,4 %. Dėl to, kad Airšyro karvių piene riebalų globulės yra mažesnės, į varškę lengviau patenka drėgmė.

Tradiciškai sūris gaminamas 3 dydžių: 3,5 colių skersmens ir 3 colių storio, sveriantis 350 g, 7 colių skersmens ir 4,5 colių storio, sveriantis apytiksliai 3 kg, arba 13–15 colių skersmens ir 9 colių storio, sveriantis apytiksliai 20 kg. Tačiau, atsižvelgiant į klientų pageidavimus, gali būti gaminami ir kitokių dydžių sūriai.

Sūrio savybės:

— konsistencija– vidus vidutiniškai kietas

— spalva– natūraliai gelsva

— aromatas– aiškus, be gedimo ar nemalonaus kvapo

— skonis– švelnus riešutų, o brandinant, išsivysto intensyvesnis riešutų, grietinės skonis

— išvaizda– pieno baltumo, truputį įtrūkęs

— tekstūra– lygi, tanki, o jei sūris mažai brandintas – elastinga. Kuo brandesnis sūris, tuo jo tekstūra lygesnė.

Fizinės ir cheminės savybės

— pH– 5,2–5,4

— sausoji medžiaga– 31,3 %

— riebalų kiekis sausojoje medžiagoje– 52,1 %

— natrio chloridas– 1,6–1,8%

— mikrobiologinės vertės–

— enterobakterijos 10–100 — e.coli < 10 — mielės 100–1 000 — pelėsiai 100–1 000 — Staphylococcus aureus 20–100 — Listeria Monocytogenes nėra — salmonelės nėra.

3.3. Žaliavos (taikoma tik perdirbtiems produktams)

Airšyro veislės karvių žalias arba pasterizuotas pienas.

3.4. Pašarai (taikoma tik gyvūniniams produktams)

Karvės ganomos lauke vasaros mėnesiais (paprastai nuo gegužės iki rugsėjo) ir, prireikus, papildomai šeriamos pašarais melžimo metu. Žiemos mėnesiais laikomos tvartuose karvės maitinamos žolės atsargomis (šienu, šienainiu arba silosu), taip pat būtinais kombinuotaisiais pašarais.

3.5. Specialūs gamybos veiksmai, atliktini nustatytoje geografinėje vietovėje

Visi „Traditional Ayrshire Dunlop“ ruošimo ir gamybos etapai turi vykti nustatytoje vietovėje, įskaitant:

— pieno pasterizavimą (kai pasterizuotas pienas naudojamas sūriui gaminti)

— pieno kaitinimą ir aušinimą

— sudedamųjų dalių paruošimą ir sumaišymą

— sūdymą

— sūrio brandinimą.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

—

4. Glaustas geografinės vietovės apibūdinimas

Sūris gaminamas vietovėje aplink tradicinę Danlopo parapiją. Geografinės vietovės ribos yra šios:

vakarinė riba – A736 kelias nuo Nilstono iki Liutono, tada B777 kelias iki Bido. Nuo Bido A737 kelias iki Dalrajaus;

pietinė riba – B707 kelias nuo Dalrajaus iki sankryžos su A736 keliu, trumpa A736 kelio pietinė dalis, toliau rytinė B778 kelio dalis iki Stiuartono;

rytinė riba – B769 kelias nuo Stiuartono iki sankryžos su Glanderston Road North;

šiaurinė riba – vakaruose palei Glanderston Road iki sankryžos su Springhill Road, tada pietuose trumpa Springhill Road dalis iki sankryžos su Kirkton Road, toliau vakaruose palei Kirkton Road iki Kingston Road Nilstone. Šiaurėje palei Kingston Road iki Main Street, tada pietuose palei Main Street iki sankryžos su Holhauso Brėjumi ir toliau palei Holhauso Brėjų iki sankryžos su A736.

5. Ryšys su geografine vietove

5.1. Geografinės vietovės ypatumai

Danlopo sūrio receptas priskiriamas vietos gyventojai Barbarai Gilmour, kuri apie 1660 m. dėl religinių priežasčių buvo ištremta į Airiją, kur ji išmoko gaminti sūrį iš nenugriebto pieno. Ji grįžo į Danlopą po 1688 m. Šlovingosios revoliucijos ir susituokė su Džonu Dunlopu, vietos ūkininku. Manoma, kad derindama airiško ir škotiško sūrio gaminimo metodus ji pradėjo gaminti savo sūrį ir ėmė mokyti savo gamybos metodo kitus vietos ūkininkus. Sūris, pagamintas pagal Barbaros Gilmour receptą ir metodą naudojant vietos Airšyro karvių pieną, greitai tapo populiarus ir žinomas „Dunlop“ pavadinimu.

„Traditional Ayrshire Dunlop“ gaminamas iš nenugriebto Airšyro karvių pieno pagal tradicinį receptą ir taikant tradicinius Barbaros Gilmour laikų metodus ir įgūdžius. Geografinėje vietovėje jau daugelį amžių tradiciškai užsiimama pienininkyste, nes dėl švelnaus ir drėgno vietovės klimato, taip pat sunkios molio ir priemolio dirvos, kurioje auga turtinga, vešli žalia žolė ir natūraliai veši dobilų ir kita augmenija, susiformuoja geros ganyklos Airšyro galvijams. Be to, dėl regiono drėgno klimato drėgmė išsilaiko ir atmosferoje, o tai leidžia brandinti sūrį išsaugant jo drėgmę – dėl to sūrio paviršius yra lygus ir šiek tiek elastingas, o skonis – grietininis riešutų.

Dėl šios Škotijos dalies geografinio pobūdžio, dažno lietaus ir Atlanto vandenyno Golfo srovės nulemto santykinai švelnaus klimato ši vietovė yra tinkama ganyti gyvuliams ir pienui gaminti. Tačiau dėl kintančių oro sąlygų pieno sudėtis įvairiu metų laiku yra skirtinga. Šie subtilūs pokyčiai daro poveikį sūrio gamybos procesui ir tik sūrio gamintojas, pasikliaudamas savo įgūdžiais, gali juos suprasti ir atitinkamai reaguoti, kad išlaikytų nuoseklią gaminamo sūrio kokybę. Barbaros Gilmour įgūdžių ir žinių derinys, perduodamas iš kartos į kartą, ir vietos sąlygų supratimas leidžia sūrio gamintojui pagaminti „Traditional Ayrshire Dunlop“ sūrį.

5.2. Produkto ypatumai

„Traditional Ayrshire Dunlop“ skiriasi nuo kitų Danlopo sūrių dėl tradicinio gamybos būdo, riebaus Airšyro veislės karvių pieno, kuriame gausu grietinės, ir drėgno geografinės vietovės klimato. Šiam sūriui būdingą natūraliai gelsvą spalvą nulemia Airšyro karvių pienas, kuriame yra mažesnių riebalų globulių, todėl pagamintas sūris yra stipresnio skonio ir lygaus, tankaus paviršiaus, kurį palietus jaučiama drėgmė.

Sūris gaminamas pagal vėl prisimintą seną pirminį receptą, taikant tradicinius metodus. Tinkamo sūrio pagaminimas priklauso nuo gamintojo įgūdžių ir nuovokos. „Traditional Ayrshire Dunlop“ sūris gaminamas atviruose kubiluose, varškė yra susmulkinama ir švelniai maišoma rankomis, kol susitraukia iki reikalingos konsistencijos. Maišant ir verdant iki reikalaujamos temperatūros, rūgštingumas kontroliuojamas rūgštingumo matuokliu. Sūrio gamintojas, remdamasis savo įgūdžiais ir nuovoka, nusprendžia, kada nustoti maišius, kai varškė tampa reikalingos konsistencijos. Jei varškė per tvirta, sūris bus sausas, o jei per minkšta – sūris bus šlapias.

Iš reikalingos tekstūros varškės yra išspaudžiamos išrūgos. Išspausta varškė turi būti blizgios išvaizdos. Ji yra sustumiama į kurią nors kubilo pusę, kad toliau džiūtų ir įgytų reikalingą rūgštingumą bei tekstūrą. Tekstūra dažnai įvardinama kaip „vištienos krūtinėlės“ konsistencijos – varškės paviršius yra lygus, o prapjovus matoma drėgna pluoštinė tekstūra. Reikalingą rūgštingumą (paprastai apie 0,55 % titruojamojo rūgštingumo) sūrio gamintojas nustato vadovaudamasis savo nuovoka – tada varškė yra susmulkinama malūnėliu. Į susmulkintą varškę dedama ir vienodai išmaišoma druska. Tada varškė sudedama į formas ir per naktį spaudžiama.

Po naktinio spaudimo sūriai yra nuplikomi karštu vandeniu – maži sūriai yra panardinami į plikymo vandenį, o dideli yra juo apliejami. Tada jie yra apvyniojami audiniu, kuris taip pat buvo įmerktas į plikymo vandenį. Plikymas padeda susiformuoti lygiai sūrio žievelei, o audinys išlaiko sūrio formą, sumažina žievelės storį, o jį nuvyniojus brandintas sūris atrodo švaresnis. Tada sūriai yra iš naujo sudedami į formas, kad juos, apvyniotus audiniu, vėl būtų galima slėgti. Kitą dieną sūriai yra išimami iš formų ir paliekami džiūti prieš juos sudedant ant medinių lentynų sūrių saugykloje. Reguliarus sūrių stebėjimas ir sprendimų, ar jie yra subrandinti ir tinkamos kokybės, priėmimas yra patirtimi pagrįsti ir lavinami įgūdžiai.

Sūris gaminamas atviruose kubiluose, o varškė smulkinama rankomis – šie metodai nesikeičia jau 50 metų. Sūris yra apsukamas audiniu ir brandinamas ant medinių lentynų – tada ant sūrio susiformuoja žievelė, kurios nebūtų, jei būtų naudojami šiuolaikiškesni metodai.

Siekiant įvertinti produktą viso gamybos proceso metu, atsižvelgiant į sezoninius pieno specifikacijos pokyčius ir sezoninę aplinkos oro temperatūrą ir drėgnį, iš esmės pasikliaujama sūrio gamintojo įgūdžiais ir žiniomis. Šie sūrio gamintojo įgūdžiai leidžia užtikrinti, jog pageidaujama sūrio drėgmė ir rūgštingumas bus tokie, kad galiausiai pagamintas sūris būtų tinkamos išvaizdos, skonio ir tekstūros.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Traditional Ayrshire Dunlop“ pirmą kartą pagamino Barbara Gilmour apie 1690–uosius metus pagal savo iš Airijos, kur ji buvo laikinai ištremta, atsivežtą receptą. Apsigyvenusi Danlopo kaime ji sukūrė sūrio, kuris galiausiai tapo žinomas kaip Danlopo sūris, gaminimo metodą ir jo mokė kitus.

Pirmuosius sūrius Barbara Gilmour gamino iš savo Danlope auginamų karvių pieno, kuriame dėl vietos vešlių ganyklų (jos tokios buvo dėl pakankamo lietaus kiekio) buvo gausu grietinės. „Traditional Ayrshire Dunlop“ sūrio gamyba buvo atgaivinta Danlopo parapijoje 1989 m., panaudojus pirminį receptą ir atsižvelgus į šiuolaikinių higienos reglamentų reikalavimus.

Tačiau buvo išsaugota dauguma tradicinių gamybos metodų ir gamybos įgūdžių, įskaitant:

— rankų darbu pagrįstą naminį gamybos metodą, sūrio gamintojo įgūdžius ir žinias, naudojamas nustatant rūgštingumą ir tinkamą druskos kiekį,

— sūrio nuplikymą ir žievelės storio bei sūrio formos reguliavimą naudojant audinius,

— lėtą sūrio brandinimo procesą ir nuovoką, kuria vadovaujantis nustatoma kiekvieno sūrio branda.

Sūriui daugelį metų buvo teikiami apdovanojimai, jis yra ypač populiarus ūkininkų turguose ir specialiose delikatesų ir sūrių parduotuvėse. 1991–1996 m. laikotarpiu suteikti keli 1 ir 2 vietos apdovanojimai Royal Highland Show, British Cheese Awards sidabro apdovanojimas 1999 m., aukso apdovanojimas 2001 m., bronzos apdovanojimas 2004 m., o Nantwich International Cheese show 1992 m. suteikta 1 vieta ir aukso apdovanojimas 2005 m.

„Traditional Ayrshire Dunlop“ sūris daugiau kaip dvidešimt metų parduodamas netoli Edinburgo esančioje Clarks Specialty Foods parduotuvėje, o parduotuvės valdantysis direktorius Alastairas Klarkas apibūdino šį sūrį kaip „sūrį, kurio unikalus skonis ir grietininga tekstūra nėra panaši į jokio kito Danlopo sūrio, gaminamo už Airšyro ribų“.

Malkolmas Websteris, „The Sheraton Grand Hotel“ vykdomasis direktorius, teigia: „Traditional Ayrshire Dunlop sūrio kokybė yra labai pastovi; šį sūrį aš vartojau septynerius savo gyvenimo Škotijoje metus. Jis yra unikalaus skonio ir tekstūros, jam neprilygsta joks kitas Danlopo sūris, ir aš labai rekomenduočiau šį sūrį kiekvienam.“

Paraiška įregistruoti „Traditional Ayrshire Dunlop“ kaip saugomą geografinę nuorodą, yra pagrįsta faktu, kad geografinė vietovė yra tradiciškai laikoma ta vieta, kurioje pirmą kartą buvo pagamintas Danlopo sūris, ir pagal kurią sūriui suteiktas šis pavadinimas.

Be to, nors pavadinimas „Dunlop“ suteikiamas ir sūriams, pagamintiems kitose Škotijos dalyse, iš Airšyro veislės karvių, kilusių iš šios vietovės ir prisitaikiusių prie konkrečių regiono klimato ir geografinių sąlygų, pieno pagaminamas išskirtinis aukšta kokybe garsėjantis naminis sūris.

Nuoroda į paskelbtą specifikaciją

(Reglamento (EB) Nr. 510/2006 (3) 5 straipsnio 7 dalis)

https://whitehall-admin.production.alphagov.co.uk/government/uploads/system/uploads/attachment_data/file/289149/traditional-ayrshire-dunlop-pgi-140312.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeista Reglamentu (ES) Nr. 1151/2012.

(3) Žr. 2 išnašą.